แรงซื้อ “พลังงาน-โรงกลั่น” ดัน SET เปิดเช้าพุ่ง 10 จุด
SET เปิดเช้าพุ่ง 10 จุด รับกลุ่ม “พลังงาน-โรงกลั่น” หนุน อานิสงส์ราคาน้ำมันพุ่งขึ้นแตะระดับสูงสุดในรอบ 3 สัปดาห์
SET เปิดเช้าพุ่ง 10 จุด รับกลุ่ม “พลังงาน-โรงกลั่น” หนุน อานิสงส์ราคาน้ำมันพุ่งขึ้นแตะระดับสูงสุดในรอบ 3 สัปดาห์
25 ส.ค. 2565

ผู้สื่อข่าวรายงานดัชนีตลาดหุ้นไทย ณ เวลา 10:02 น. อยู่ที่ 1,641.65 จุด เพิ่มขึ้น 10.10 จุด หรือ 0.62% สูงสุดที่ 1,642.08 จุด ต่ำสุดที่ 1,637.88 จุด มูลค่าการซื้อขาย 4.43 พันล้านบาท
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ คาดดัชนีตลาดหุ้นไทยเช้านี้ปรับตัวขึ้นได้ ตามตลาดหุ้นอื่นๆที่ได้แรงหนุนจากกลุ่มพลังงาน และ ปิโตรเคมี หลังราคาน้ำมันพุ่งขึ้นแตะระดับสูงสุดในรอบ 3 สัปดาห์ เนื่องจากรายงานระบุว่า สต็อกน้ำมันดิบสหรัฐลดลง และ สหรัฐจะไม่พิจารณาข้อเรียกร้องเพิ่มเติมของอิหร่าน ในความพยายามที่จะรื้อฟื้นข้อตกลงนิวเคลียร์ปี 58 ซึ่งสถานการณ์ดังกล่าวอาจทำให้การบรรลุข้อตกลงนิวเคลียร์เป็นไปอย่างล่าช้าและอาจจะทำให้อิหร่านยังไม่สามารถส่งออกน้ำมันเข้าสู่ตลาดได้
พร้อมให้แนวรับที่ 1,625 จุด แนวรับถัดไปที่ 1,620 จุด และให้แนวต้าน 1,640-1,645 จุด